标题：蜀都赋
扬雄《蜀都赋》
简介该赋是西汉扬雄的代表作，极尽言辞，以写成都之壮美秀丽。该赋上因班固之《二都赋》，后承张衡之《南都赋》，对东晋左思《三都赋》中《蜀赋》的创作也起到了很大影响。原文蜀都之地，古曰梁州。禹治其江，渟皋弥望，郁乎青葱，沃壄千里。上稽干度，则井络储精；下案地纪，则巛宫奠位。东有巴賨，绵亘百濮。铜梁金堂，火井龙湫。其中则有玉石嶜岑，丹青玲珑，邛节桃枝，石（左鱼+右瞢）水螭。南则有犍（左牜+右羊）潜夷，昆明峩眉。绝限（左山+右良）嵣，堪岩亶翔。灵山揭其右，离碓被其东。于近则有瑕英菌芝，玉石江珠。于远则有银、铅、锡、碧、马、犀、象、僰，西有盐泉铁冶，橘林铜陵。邙连卢池，澹漫波沦。其旁则有期牛兕旄，金马碧鸡。北则有岷山，外羌白马。兽则麙羊野麋，罢牦貘貒，（上鹿+下雨）（上鹿+下与）鹿麝，户豹能黄，（左豸+右斩）胡蜼玃，猨蠝玃猱，犹豰毕方。尔乃仓山隐天，岎崯回丛，增嶃重崒，（左山+右甘）石（左虫+右藏）崔，（上山+下投）（上山+下[左鬼+右并]）嶵嵬，霜雪终夏。叩岩岒嶙，崇隆临柴，诸徼崼（左山+右儿），五矹参差，湔山岩岩，观上岑嵓，龙阳累峗，漼粲交倚，（左山+右隹）崪崛崎，集崄胁施，形精出偈，堪（左山+右当）隐倚。彭门鸿屼。（左山+右邢）嵃嵑（左山+右可），方彼碑地，（左山+右轧）（左山+右加）輵（上山+下解），砾乎岳岳。北属昆仑泰极，涌泉醴，凝水流津，漉集成川。于是乎则左沈犂，右羌庭，漆水浡其匈，都江漂其泾。乃溢乎通沟，洪涛溶沈，千湲万谷，合流逆折，泌瀄乎争降，湖潧排碣，反波逆濞，（左石+右尞）石洌巘，纷（上艹+下汝）周溥，旋溺冤绥。颓惭博岸，敌呷（左衤+右卒）濑，磴岩樘，汾汾忽溶闛沛。逾窘出限。连混陁隧，铚钉钟涌，声讙薄泙。龙历丰隆，潜潜延延，雷抶电击。鸿康陁速，远乎长喻，驰山下卒，湍降疾流，分川并注，合乎江州。于木则楩栎，豫章树榜，檐櫖樿柙，青稚雕梓，枌梧橿枥，（左木+右斯）楢木稷，枒信揖丛，俊干凑集。（左木+右此）櫅（左木+右夬）楬，圠沈樘椅，从风推参，循崖撮捼。淫淫溶溶，缤纷幼靡；泛闳野望，芒芒菲菲。其竹则钟龙（上竹+中人+下小）（上竹+中西+下土），野筱纷鬯，宗生族攒，俊茂丰美，洪溶忿苇，纷杨搔翕，与风披拖，夹江缘山，寻卒而起。结根才业，填衍迥野，若此者方乎数十百里。于汜则注注漾漾，积土崇堤。其浅湿则生苍葭蒋蒲，藿芧青苹，草叶莲藕，茱华菱根。其中则有翡翠鸳鸯，袅鸬鹢鹭，（上雨+下只）鹍鹔鷞。其深则有猵獭沈鳝，水豹蛟蛇，鼋蟺鳖龟，众鳞鳎（左鱼+右隽）。尔乃其都门二九，四百余闾，两江珥其市。九桥带其流，武儋镇都，刻削成蔹。王基既夷，蜀候尚丛，并石石（左[上尸+下千]+右[上尸+下千]），岓岑倚从，秦汉之徙，元以山东。是以隤山厥饶，水贡其获，苴竹浮流，龟鳖碛竹。石蝎相救，鱼酌不收。（上涂+下鸟）（左侯+右鸟）鸲（左皇+右鸟），风胎雨鷇，众物骇目，单不知所御，尔乃其裸。罗诸圃，（左匚+内干+右攵）缘畛。黄甘诸柘，柿桃杏李，枇杷杜樼栗（左木+右奈），棠黎离支，杂以梴橙，被以樱梅，树以木兰，扶林禽，爚般关。旁支何若，英络其闲。春机杨柳，褭弱蝉杪，扶施连卷。（左豸+右巨）貕糖蛦，子（左鸟+右巂）呼焉。尔乃五谷冯戎，瓜瓠饶多，卉以部麻，往往姜栀，附子巨蒜，木艾椒蓠，蔼酱酴清，众献储斯，盛冬育笋，旧菜增伽。百华投春，隆隐芬芳，蔓茗荧郁，翠紫青黄，丽靡螭烛，若挥锦布绣，望芒兮无幅。尔乃其人自造奇锦，紌繏（左糹+右匪）（左糹+右页），（左糹+右参）缘卢中，发文扬采，转代无穷。其布则细都弱折，绵茧成衽，阿丽纤靡，避晏与阴。蜘蛛作丝，不可见风，筩中黄润，一端数金。雕镂扣器，百伎千工。东西鳞集，南北并凑。驰逐相逢，周流往来，方辕齐毂，隐轸幽輵，埃（左孛+右攵）尘拂。万端异类，崇戎总浓般旋，阓齐（左口+右沓）楚，而喉不感概。万物更凑，四时迭代，彼不折货，我罔乏械。财用饶赡，蓄积备具。若夫慈孙孝子，宗厥祖祢，鬼神祭祀，练时选日，沥豫齐戒。龙明衣，表玄谷，俪吉日，异清浊，合疏明，绥离旅。乃使有伊之徒，调夫五味，甘甜之和，勺药之羹，江东鲐鲍，陇西牛羊，籴米肥猪，（上鹿+下隹）（上鹿+下己）不行，鸿（左豸+右爽）（左犭+右亶）乳，独竹孤鸧；炮鸮被纰之胎，山麇髓脑，水游之腴，蜂豚应鴈，被鴳晨凫，戳鶂初乳；山鹤既交，春羔秋（左鼠+右卯），脍鮻龟肴，秔田孺鷩。形不及劳，五肉七菜，朦猒腥臊，可以练神、养血（左月+右乖）者，莫不毕陈。尔乃其俗，迎春送冬，百金之家，千金之公，干池泄澳，观鱼于江。若其吉日嘉会，期于倍春之阴，迎夏之阳，侯、罗、司马，郭、范、畾、杨，置酒乎荥川之闲宅，设坐乎华都之高堂。延帷扬幕，接帐连冈。众器雕琢，早刻将皇。朱缘之画，邠盼丽光。龙虵（上宛+下虫）蜷错其中，禽兽奇伟髦山林。昔天地降生，杜（左虖+右阝）密促之君，则荆上亡尸之相。厥女作歌，是以其声，呼吟靖领，激呦喝啾，户音六成，行夏低徊，胥徒入冥，及庙噆吟，诸连单情，舞曲转节，踃馺应声。其佚则接芬错芳，襜袩纤延。（左足+右闲）凄秋，发阳春。罗儒吟，吴公连。眺朱颜，离绛唇，眇眇之态，吡噉出焉。若其游怠渔弋，郄公之徒。相与如平阳（左先+右页）巨沼，罗车百乘。期会投宿，观者方堤。行舡竞逐，偃衍撇曳，絺索恍惚，罗畏弥澥，蔓蔓沕沕，茏雎（左目+右郭）兮罧布列，枚孤施兮纤缴出，惊雌落兮高雄蹷，翔鹍卦兮奔萦毕，俎飞脍沈，单然后别。作者简介扬雄（公元前53～公元18）西汉官吏、学者。字子云，汉族，西汉蜀郡成都（今四川成都郫县友爱镇）人。 少好学，为人口吃，博览群书，长于辞赋。年四十余，始游京师，以文见召，奏《甘泉》、《河东》等赋。成帝时任给事黄门郎。王莽时任大夫。校书天禄阁。有《太玄》、《法言》、《方言》、《训纂篇》。
左思《蜀都赋》
简介《蜀都赋》与《魏都赋》、《吴都赋》并称《三都赋》，均为左思所著。是魏晋赋中独有的长篇。写的是魏、蜀、吴三国的国都。这篇赋实际上不只是写蜀都，而是蜀国的概况。
《三都赋》与《咏史》诗是其代表作。左思的作品收录于严可均所辑《全上古三代秦汉三国六朝文》和逯钦立所辑《先秦汉魏晋南北朝诗》。原文有西蜀公子者，言于东吴王孙，曰：盖闻天以日月为纲，地以四海为纪。九土星分，万国错跱。崤函有帝皇之宅，河洛为王者之里。吾子岂亦曾闻蜀都之事欤？请为左右扬搉而陈之。 
夫蜀都者，盖兆基于上世，开国于中古。廓灵关以为门，包玉垒而为宇。带二江之双流，抗峨眉之重阻。水陆所凑，兼六合而交会焉；丰蔚所盛，茂八区而庵蔼焉。 
于前则跨蹑犍牂，枕倚交趾。经途所亘，五千余里。山阜相属，含溪怀谷。岗峦纠纷，触石吐云。郁葐蒕以翠微，崛巍巍以峨峨。干青霄而秀出，舒丹气而为霞。龙池瀑濆其隈，漏江伏流溃其阿。汩若汤谷之扬涛，沛若蒙汜之涌波。于是乎邛竹缘岭，菌桂临崖。旁挺龙目，侧生荔枝。布绿叶之萋萋，结朱实之离离。迎隆冬而不凋，常晔晔以猗猗。孔翠群翔，犀象竞驰。白雉朝雊，猩猩夜啼。金马骋光而绝景，碧鸡儵忽而曜仪。火井沈荧于幽泉，高爓飞煽于天垂。其间则有虎珀丹青，江珠瑕英。金沙银砾，符采彪炳，晖丽灼烁。 
于后则却背华容，北指昆仑。缘以剑阁，阻以石门。流汉汤汤，惊浪雷奔。望之天回，即之云昏。水物殊品，鳞介异族。或藏蛟螭，或隐碧玉。嘉鱼出于丙穴，良木攒于褒谷。其树则有木兰梫桂，杞櫹椅桐，椶枒楔枞。楩柟幽蔼于谷底，松柏蓊郁于山峰。擢修干，竦长条。扇飞云，拂轻霄。羲和假道于峻歧，阳乌回翼乎高标。巢居栖翔，聿兼邓林。穴宅奇兽，窠宿异禽。熊罴咆其阳，雕鹗鴥其阴。猿狖腾希而竞捷，虎豹长啸而永吟。 
于东则左绵巴中，百濮所充。外负铜梁于宕渠，内函要害于膏腴。其中则有巴菽巴戟，灵寿桃枝。樊以蒩圃，滨以盐池。蟞蛦山栖，鼋龟水处。潜龙蟠于沮泽，应鸣鼓而兴雨。丹沙赩炽出其阪，蜜房郁毓被其阜。山图采而得道，赤斧服而不朽。若乃刚悍生其方，风谣尚其武。奋之则賨旅，玩之则渝舞。锐气剽于中叶，蹻容世于乐府。 
于西则右挟岷山，涌渎发川。陪以白狼，夷歌成章。坰野草昧，林麓黝儵。交让所植，蹲鸱所伏。百药灌丛，寒卉冬馥。异类众伙，于何不育？其中则有青珠黄环，碧砮芒消。或丰绿荑，或蕃丹椒。麋芜布濩于中阿，风连莚蔓于兰皋。红葩紫饰，柯叶渐苞。敷橤葳蕤，落英飘飖。神农是尝，卢跗是料。芳追气邪，味蠲疠痟。 
其封域之内，则有原隰坟衍，通望弥博。演以潜沬，浸以绵雒。沟洫脉散，疆里绮错。黍稷油油，焿稻莫莫。指渠口以为云门，洒滮池而为陆泽。虽星毕之滂遝，尚未齐其膏液。 
尔乃邑居隐赈，夹江傍山。栋宇相望，桑梓接连。家有盐泉之井，户有橘柚之园。其园则林檎枇杷，橙柿梬楟。榹桃函列，梅李罗生。百果甲宅，异色同荣。朱樱春熟，素柰夏成。若乃大火流，凉风厉。白露凝，微霜结。紫梨津润，樼栗罅发。蒲陶乱溃，若榴竞裂。甘至自零，芬芬酷烈。其园则有蒟蒻茱萸，瓜畴芋区。甘蔗辛姜，阳蓲阴敷。日往菲薇，月来扶疏。任土所丽，众献而储。 
其沃瀛则有攒蒋丛蒲，绿菱红莲。杂以蕴藻，糅以苹蘩。总茎柅柅，裛叶蓁蓁。蕡实时味，王公羞焉。其中则有鸿俦鹄侣，振鹭鹈鹕。晨凫旦至，候雁衔芦。木落南翔，冰泮北徂。云飞水宿，哢吭清渠。其深则有白鼋命鳖，玄獭上祭。鳣鲔鳟鲂，鮷鳢鲨鲿。差鳞次色，锦质报章。跃涛戏濑，中流相忘。 
于是乎金城石郭，兼帀中区。既丽且崇，实号成都。辟二九之通门，画方轨之广涂。营新宫于爽垲，拟承明而起庐。结阳城之延阁，飞观榭乎云中。开高轩以临山，列绮窗而瞰江。内则议殿爵堂，武义虎威。宣化之闼，崇礼之闱。华阙双邈，重门洞开。金铺交映，玉题相晖。外则轨躅八达，里闬对出。比屋连甍，千庑万室。亦有甲第，当衢向术。坛宇显敞，高门纳驷。庭扣钟磬，堂抚琴瑟。匪葛匪姜，畴能是恤？ 
亚以少城，接乎其西。市廛所会，万商之渊。列隧百重，罗肆巨千。贿货山积，纤丽星繁。都人士女，袨服靓妆。贾贸墆鬻，舛错纵横。异物崛诡，奇于八方。布有橦华，麫有桄榔。邛杖传节于大夏之邑，蒟酱流味于番禺之乡。舆辇杂沓，冠带混并。累毂叠迹，叛衍相倾。喧哗鼎沸，则哤聒宇宙；嚣尘张天，则埃壒曜灵。阛阓之里，伎巧之家。百室离房，机杼相和。贝锦斐成，濯色江波。黄润比筒，籯金所过。 
侈侈隆富，卓郑埒名。公擅山川，货殖私庭。藏镪巨万，鈲摫兼呈。亦以财雄，翕习边城。三蜀之豪，时来时往。养交都邑，结俦附党。剧谈戏论，扼腕抵掌。出则连骑，归从百两。若其旧俗，终冬始春。吉日良辰，置酒高堂，以御嘉宾。金罍中坐，肴烟四陈。觞以清醥，鲜以紫鳞。羽爵执竞，丝竹乃发。巴姬弹弦，汉女击节。起西音于促柱，歌江上之飉厉。纡长袖而屡舞，翩跹跹以裔裔。合樽促席，引满相罚。乐饮今夕，一醉累月。 
若夫王孙之属，郤公之伦。从禽于外，巷无居人。并乘骥子，俱服鱼文。玄黄异校，结驷缤纷。西逾金堤，东越玉津。朔别期晦，匪日匪旬。蹴蹈蒙笼，涉寥廓。鹰犬倏眒，罻罗络幕。毛群陆离，羽族纷泊。翕响挥霍，中网林薄。屠麖麋，翦旄麈。带文蛇，跨雕虎。志未骋，时欲晚。追轻翼，赴绝远。出彭门之阙，驰九折之阪。经三峡之峥嵘，蹑五屼之蹇浐。戟食铁之兽，射噬毒之鹿。皛貙氓于葽草，弹言鸟于森木。拔象齿，戾犀角。鸟铩翮，兽废足。 
殆而朅来相与，第如滇池，集于江洲。试水客，舣轻舟。娉江婓，与神游。罨翡翠，钓鰋鮋。下高鹄，出潜虬。吹洞箫，发棹讴。感鱘鱼，动阳侯。腾波沸涌，珠贝汜浮。若云汉含星，而光耀洪流。将飨獠者，张帟幕，会平原。酌清酤，割芳鲜。饮御酣，宾旅旋。车马雷骇，轰轰阗阗。若风流雨散，漫乎数百里间。斯盖宅土之所安乐，观听之所踊跃也。焉独三川，为世朝市？ 
若乃卓荦奇谲，倜傥罔已。一经神怪，一纬人理。远则岷山之精，上为井络。天帝运期而会昌，景福肸飨而兴作。碧出苌弘之血，鸟生杜宇之魄。妄变化而非常，羌见伟于畴昔。近则江汉炳灵，世载其英。蔚若相如，皭若君平。王褒韡晔而秀发，杨雄含章而挺生。幽思绚道德，摛藻掞天庭。考四海而为儁，当中叶而擅名。是故游谈者以为誉，造作者以为程也。至乎临谷为塞，因山为障。峻岨塍埒长城，豁险吞若巨防。一人守隘，万夫莫向。公孙跃马而称帝，刘宗下辇而自王。由此言之，天下孰尚？故虽兼诸夏之富有，犹未若兹都之无量也。作者简介左思，西晋文学家。字太冲，临淄（今山东淄博）人，生卒年不详。他家世业儒学，少时曾学书法鼓琴，皆不成，后来由于父亲的激励乃发愤勤学。左思貌丑口讷，不好交游但辞藻壮丽，曾用一年时间写成《齐都赋》（全文已佚，若干佚文散见《水经注》及《太平御览》）。
泰始八年(272)前后，因其妹被选入宫，举家迁居洛阳，曾任秘书郎。元康年间，左思参与当时文人集团“二十四友”之游，并为贾谧讲《汉书》。元康末年，贾谧被诛，左思退居宜春里，专意典籍。后齐王召为记室督，他辞疾不就。太安二年(303),左思移居冀州，数年后病逝。左思作品旧传有集 5卷，今存者仅赋两篇，诗14首。